Драги сви,

 Пошто је даљи развој ситуације у Србији непредвидљив, хајде да се понашамо као да предавања више неће бити. Наравно, надам се ћемо моћи да их надокнадимо барем делимично, али сам свестан да морамо да будемо спремни на то да је с њима завршено...

 За почетак, желим да, још једном, прођемо кроз силабус. Књига *Подељена нација* (тј. њени делови наведени у силабусу)представља главну литературу за целине **Нација и национализам (дефиниције, типологије, настанак)** и **Национална интеграција (1, 2. и 3. део).** Пошто је, претпостављам, током ванредног стања, некима од вас недоступна *Подељена нација*, можете да читате у силабусу наведене делове књиге *Политичка антропологија и модерни светски систем* и чланка Уједињена Европа... Наглашавам да ћу, на испиту, инсистирати само на ономе што пише у *Подељеној нацији*, а наведена књига и чланак могу да вам послуже као упознавање са широм верзијом онога што стоји у обавезној литератури и, самим тим, да вам помогне у спремању испита.

 Књигу *Политичка антропологија и модерни светски систем* можете да преузмете са: <http://www.anthroserbia.org/Content/PDF/Publications/f180814d6dd04ec4aad57cf6fa104eb8.pdf>

 Чланак Уједињена Европа... можете да преузмете са: <http://www.anthroserbia.org/Content/PDF/Articles/ribic_ujedinjena_evropa.pdf>

 Целина **Српски национализам на крају 20. века (1. и 2. део)** заснива се на два чланка из зборника *Антропологија савремености* и *Антропологија постсоцијализма*, као и на чланку Уставне промене и државно јединство...

 Поменуте зборнике можете да преузмете са: <http://www.anthroserbia.org/Content/PDF/Publications/ANTRPOLOGIJASAVREMENOSTI.pdf>

<http://www.anthroserbia.org/Content/PDF/Publications/EB-34_Vladimir_Ribic.pdf>

 Чланак Уставне промене и државно јединство... можете да преузмете са: <http://www.anthroserbia.org/Content/PDF/Articles/EAP-8_ribic.pdf>

 Целина **Политичка мобилизација у Србији: „Антибирократска револуција“ (1. и 2. део)** заснива се на два чланка: <http://www.anthroserbia.org/Content/PDF/Articles/EAP-13.Vlada_Ribic.pdf>

<http://www.anthroserbia.org/Content/PDF/Articles/3f02bcfbfd6a4747aec03b37c231e2f2.pdf>

 Целина **Политичка мобилизација у Србији: студентски протести у Србији од 1989. до 2000.** заснива се на у силабусу наведеном делу књиге *Подељена нација*.

 Целина **Политичка мобилизација у Србији: Народни покрет „Отпор!“ (1. и 2. део)** заснива се на у силабусу наведена два чланка Слободана Наумовића, које можете да преузмете са мудл налога на овај курс.

 Испит се састоји од два питања, на која се одговара усмено. Прво питање је из једне од целина **Нација и национализам (дефиниције, типологије, настанак)** и **Национална интеграција (1, 2. и 3. део)**, док је друго питање из неке од преосталих целина.

 Ваша предиспитна обавеза остаје иста. То је семинарски рад, у којем ћете, током једне недеље, пратити један политички догађај или проблем у Србији или на простору бивше Југославије (ако изазива реакције политичких актера у Србији). Занимају нас ставови политичких актера о том догађају или проблему, а треба се фокусирати на то ко говори, шта говори, коме се обрађа, шта тиме жели да постигне... Наглашавам да нас не занима анализа медија, већ ставова и активности политичких актера. Медији су само извор.

 Већ сам вам рекао да су извори дневни листови *Политика* и *Данас*, као и недељници *Време*, *НИН* и *Печат*. Пошто за време ванредног стања не можете да одлазите у библиотечке читаонице и читате старе бројеве у штампаој форми, посећујте сајтове ових медија. *Политика* бесплатно омогућава приступ и актуелном броју и архиви која је организована по датумима. *Време* наплаћује приступ актуелном броју, али је приступ архиви бесплатан. *Данас* нема организовану архиву, али претрагом можете бесплатно да дођете до чланака о одговарајућој теми. *Печат* допушта бесплатан приступ делу чланака у архиви, док *НИН* све наплаћује. Уколико не можете да дођете до штампаног *НИН*-а и *Печат* не допушта приступ чланку који вам треба, користите бесплатну архиву дневника *Вечерње новости*.

 Пишите ми да се консултујете у вези са темом семинарског рада. Такође, пишите ми ако имате било каква питања у вези с градивом. Моја имејл адреса је vribic@f.bg.ac.rs